1434ኛው የኢድ አልፈጥር በዓል በሐረር ኢማም አህመድ ስታዲዮም በድምቀት ተከበረ
አዲስ አበባ፤ ነሐሴ 2/2005 (ዋኢማ) – የኢድ አልፈጥር 1434ኛው በዓል ዛሬ በሐረር ኢማም አህመድ ስታዲዮም በሰላምና በከፍተኛ ድምቀት ተከበረ። በእስልምና ሐይማኖት ሥርዓትና አስተምህሮቱ በሚፈቀደው መሠረት በታላቁ የሀረር መስጂድ ጁምኣ ኢማም ሼህ ሙክታር ሙባረክ አማካይነት የሰላት ስግደት ተከናውኗል።በስፍራው ከተገኙት ምዕመናን አንዳንዶቹ ለኢትዮጵያ ዜና አገልግሎት እንደገለጹት እስልምና ሰላምና ተቻችሎ የመኖር ኃይማኖት በመሆኑ ሙስሊሙ ህብረተሰብ የተቸገረ ወገኑን በመርዳት በዓሉን ያከብራል። እንደ አስተያየት ሰጪዎቹ መላው የአገሪቱ የእስልምና እምነት ተከታዮች በጸረ ሰላም ቡድኖች ድርጊት እንዳይሳሳቱ መጠንቀቅ አለባቸው፡፡ እስልምና የሰላም ኃይማኖት መሆኑን የጠቁሙት አስተያየት ሰጪዎቹ በኃይማኖት በኩል ልዩነት ቢኖር እንኳን በሰላማዊ መንገድ መፈታት እንዳለበት አስረድተዋል፡፡ የኃይማኖት እኩልነትና የእምነት ነፃነት በተረጋገጠበት አገር ላይ ሽብር መፍጠርና የራስን ጥቅም ለማስቀደም መሯሯጥ ወንጀልና በህግ እንደሚያስጠይቅ ገልጸዋል፡፡ለረዥም አመታት ተቻችሎና ተፋቅሮ የኖረውን የእስልምና እምነት ተከታይ ህብረተሰብን ለመከፋፈል መሞከር ከወንጀሎች ሁሉ የከፋ ወንጀል መሆኑን ተናግረዋል፡፡ እንደ ኢዜአ ዘገባ በስታዲየሙ የተካሄደው ሥነ ሥርዓት ሲጠናቀቅ የሙስሊሙ ኀብረተሰብ ኢስላማዊ ስርዓቱን በጠበቀ ሁኔታ ፈጣሪውን በማመስገን ወደ ቤቱ ተመልሷል። 